ועדת העבודה, הרווחה והבריאות, כנסת 18, פרוטוקול מספר 514, 2011-07-18 10:15

חיים כץ: בוקר טוב, יום שני בשבוע, ט"ז בתמוז, 18 ביולי 2011.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא-הצעת חוק לתיקון פקודת הרוקחים (מספר 20)(הגנה על מידע סודי שנמסר אגב רישום תכשיר רפואי), התשע"א-2011, פרוטוקול 514.

חיים כץ: אני מבקש ממשרד הבריאות להסביר.

חיים כץ: הצעת חוק ממשלתית, הכנה לקריאה שנייה ושלישית.

נילי חיון-דיקמן: עו"ד נילי חיון-דיקמן מהלשכה המשפטית במשרד הבריאות.

נילי חיון-דיקמן: הצעת החוק מבקשת להאריך את תקופת ההגנה על המידע הסודי שנמסר למשרד הבריאות על ידי הרישום של תכשיר רפואי בפנקס מתקופה של חמש שנים מיום הרישום בישראל או חמש וחצי שנים מיום הרישום במדינה מוכרת, כמו שהיא קבועה היום, לתקופה של שש שנים מיום הרישום בישראל או לשש וחצי שנים מיום הרישום במדינה מוכרת.

נילי חיון-דיקמן: אנחנו מבקשים להאריך לשנה אחת, מחמש לשש או מחמש וחצי לשש וחצי, תלוי לפי העניין.

חיים כץ: למה יש לכם עניין להאריך בשנה?

נילי חיון-דיקמן: הצעת החוק הזאת היא תוצאה של הסכם, משא ומתן והסכם שנחתם בין ממשלת ישראל לממשלת ארצות הברית, משרד התמ"ת בתחום של קניין רוחני, בפרט הגנה על התרופות וחלק מההתחייבויות של מדינת ישראל ערב הכניסה ל-O.A.C.D.

נילי חיון-דיקמן: אנחנו התמודדנו עם טענות שחמש השנים הקבועות היום בפקודת הרוקחים, הן לא ניתנות באופן אפקטיבי לאור העובדה שיש איזה שהוא זמן רישום שלוקח למשרד לרשום בפנקס, ועל כן התקופה הזאת למעשה נאכלת, תקופת הרישום בפנקס, ויש כאן איזה שהוא פיצוי על התקופה הזאת.

נילי חיון-דיקמן: אנחנו בעצם מבקשים להגיע לכל היותר לחמש שנים אפקטיביות של הגנה על המידע.

חיים כץ: ומה אומר חבר הכנסת, פרופסור אריה אלדד?

אריה אלדד: אני לא התעמקתי בחוק.

אריה אלדד: אני מבין את הבעד והנגד.

אריה אלדד: הבעד הוא התוצרת המקומית הגנרית, היכולת לייצר אצלנו תרופות שההרכב שלהן ידוע והרצון אולי באמצעות זאת להוזיל את מחירי התרופות, ומצד שני אני מניח שמול זה יש חשש שאם ישראל תיחשב כמדינה שבה גונבים פטנטים של תרופות, יגבילו שיווק של מוצרים ישראליים בחוץ לארץ בתחום הזה.

אריה אלדד: שוב, אני בוודאי לא מומחה בחלק המסחרי.

חיים כץ: אבל היית יודע לחיות עם זה.

אריה אלדד: הייתי יודע לחיות עם זה, כן.

חיים כץ: יש פה מישהו שמתנגד לזה?

חיים כץ: טוב, אז אנחנו נקריא את החוק.

שימרית שקד-גיטלין: תיקון סעיף 47(ד) (1) בפקודת הרוקחים נוסח חדש התשמ"א-1981 (להלן-הפקודה), בסעיף 47(ד) רבתי ב(2) בכל מקום במקום "חמש" יבוא "שש".

שימרית שקד-גיטלין: תחולה (2)(א) סעיף 47(ד)(ב)(2) לפקודה כנוסחו בסעיף (1) לחוק זה, יחול לגבי תכשיר רפואי חדש שלשם רישומו הסתמך המנהל על מידע סודי שנמסר לו בנוגע לתכשיר קודם, אם התקיימו בתכשיר הקודם אחד מאלה: התכשיר הקודם נרשם לראשונה בפנקס ביום תחילתו של חוק זה (להלן יום התחילה) ואילך, ולא היה רשום במדינה מוכרת לפני יום התחילה התכשיר הקודם נרשם לראשונה בפנקס ביום התחילה ואילך, וכן הוא נרשם לראשונה במדינה מוכרת בתקופה שמיום 1 ביולי 2005 ועד יום התחילה.

שימרית שקד-גיטלין: (ב) אין בהוראות סעיף זה כדי לגרוע מהוראות סעיף 41(ב) לחוק המדיניות הכלכלית לשנת הכספים 2005 תיקוני חקיקה, התשס"א -2005.

חיים כץ: מי בעד, ירים את ידו.

חיים כץ: הצבעה בעד – רוב נגד – אין נמנעים אין תודה רבה.

חיים כץ: כל חברי הכנסת שנמצאו באולם תמכו בהצעת החוק ואכן הוועדה אישרה את הצעת החוק להכנה לקריאה שנייה ושלישית.

חיים כץ: תודה רבה, הישיבה נעולה.